Heavy Airlift Wing

Strategic Airlift Capability Heavy Airlift Wing (SAC HAW) er en internasjonal militær strategisk flytransportstyrke stasjonert på Pápa Air Base i Ungarn. 
Heavy Airlift Wing (HAW) ble offisielt aktivert den 27.juli 2009 som den flyoperative vingen av Strategic Airlift Capability (SAC) programmet. 

Vingen disponerer tre Boeing C-17 Globemaster III militære transportfly som flyr under ungarsk flagg.  HAW ledes for tiden av en amerikansk oberst som er sjef for rundt 150 menn og kvinner fra 12 ulike nasjoner, Norge, Bulgaria, Estland, Finland, Ungarn, Litauen, Nederland, Polen, Romania, Slovenia, Sverige og USA. Av de 12 SAC-nasjonene er ti medlemsland i NATO og to er medlemmer av Partnership for Peace, og de bidrar med personell både til militære og sivile stillinger i Heavy Airlift Wing.

SAC-nasjonene kan anmode HAW om å fly oppdrag for å tilfredsstille deres strategiske transport behov som for eksempel ved deployering/redeployering av militære styrker og utstyr til støtte for nasjonale, NATO, FN eller EU operasjoner, øvelser, trening og humanitær støtte. HAW har blant annet bidratt til støtte for ISAF (2009-2014) og Resolute Support Mission i Afghanistan (2015-), Operation  i Libya (2011), United Nations Multidimensional Integrated Stabilization Mission i Mali (2013-), EUFOR RCA (2014-2015) og United Nations Multidimensional Integrated Stabilization Mission i den Sentralafrikanske republikk (2015-). Vingen har også utført oppdrag til støtte for etterforskningen av Malaysia Airlines Flight 17-ulykken i Ukraina (2014). Ved store katastrofer som for eksempel jordskjelvet i Haiti (2010), flommen i Pakistan (2010), orkanen Irma på St.Maarten (2017), har vingen bidratt til støtte for humanitær bistand. HAW er et godt eksempel på hva som er mulig å oppnå når ressurser og utgifter deles, såkalt «smart defence».

HAWU blir styrt av SAC Steering Board og støttet av Airlift Management Programme Office (NAMPO). NAMPO har ansvaret for det meste av støtten til SAC C-17 hva gjelder tekniske løsninger, logistikk og trening, gjennom US Foreign Military Sales-programmet. Dette inkluderer også vedlikeholdet av flyene som gjøres av Boeing gjennom avtale fra amerikanske styresmakter.

Norsk andel 
Norge har kjøpt 400 timer av totalt 3165 flytimer i året, og er én av fire store nasjoner som bruker flyet mest. Norge bemanner 19 av de 151 militære stillingene på Pápa. På oppdragene for C-17 er det ikke rene norske besetninger som jobber. Akkurat som på AWACS, flyr de flernasjonalt på oppdragene.

Ledelsesfunksjoner 
Ledelsen i Heavy Airlift Wing er bemannet av de nasjonene som har tildelt flest flytimer i SAC-programmet. Dette er USA, Sverige, Nederland og Norge.
 Oberst James S. Sparrow fra USAF er Sjef HAW.
 Oberst Peder Söderström fra Svenska flygvapnet er nestkommanderende.
 Chief Master Sergeant Troy Barber  fra USAF er Senior Enlisted Advisor for HAW.

Heavy Airlift Wing seksjoner 
Heavy Airlift Wing er delt inn i følgende seksjoner: HAW Command Staff, Command and Control Squadron (C2S), Heavy Airlift Squadron (HAS) og Logistics Support Squadron (LSS)

HAW Command Staff 
HAW Command Staff består av stabsfunksjoner som administrasjon, lederstøtte, protokoll, presse og informasjon, jurist, safety og kvalitetskontroll. Stabsfunksjonene ledes av HAW Command Staff Executive Office i tillegg til at HAW Quality Manager ivaretar kvalitetskontroll og safety seksjonene.

Command and Control Squadron (C2S) 
HAW C2S er knutepunktet mellom HAW og SAC-nasjonene hva gjelder operasjonelle behov og anmodninger. 

C2S mottar anmodningene om flytransport fra de forskjellige SAC-nasjonene og konverterer dem til definerte flyoppdrag. C2S påser at oppdraget er gjennomførbart både diplomatisk og praktisk, og at lasten kan transporteres med C-17. 

C2S definerer også prioriteringen på oppdragene. C2S samarbeider tett med NAMPO, Pápa Air Base og Boeing for å påse at alt er på plass for å få oppdraget gjennomført.

C2S er delt inn i tre avdelinger, Mission Planning and Execution, Diplomatic Clearance og Administrative Support. Syv og 12 SAC-nasjoner (Ungarn, Nederland, Norge, Polen, Romania, Slovenia og Sverige) er representert på C2S.

Heavy Airlift Squadron (HAS) 
Heavy Airlift Squadron (HAS) er verdens første og eneste flernasjonale C-17 skvadron. 

HAS består av flygende personell og spesialfunksjoner som etterretning, taktikk, trening, standard og evaluering, sikkerhet (HAW Combat Security) og planlegging (Aviation Management). HAS har tatt utgangspunkt i de samme retningslinjer, treningsnivå og standarder som er grunnleggende hos hovedbrukeren av C-17, USAF. HAS har også videreført den beste praksisen fra andre C-17 skvadroner i USA, Canada, Australia og Storbritannia.

Skvadronens organisering, retningslinjer og prosedyrer er laget for å støtte det strategiske transportbehovet til SAC-nasjonene uansett tid og sted, inkludert militær og humanitær flytransport.

Personellet på skvadronen har variert bakgrunn fra nasjonal lufttjeneste, alt fra transportfly, maritime patruljefly, jagerfly og helikopter. Med unntak av personellet fra USAF, har ingen erfaring fra C-17 før de tiltrer HAW.

Etter å ha gjennomført trening på C-17 i både USA og Pápa, er flybesetningen i stand til å oppnå et høyt ferdighetsnivå og utnytte flyets varierte kapabiliteter.

Per dags dato er HAS den eneste C-17 Foreign Military Sales (FMS) enheten som er trent og kvalifisert til å utføre alle de forskjellige kapabilitetene som C-17 tilbyr, være seg luftlandekapabiliteter (Airland) eller luftbårne kapabiliteter (Airdrop).

Logistics Support Squadron (LSS) 
LSS er delt inn i følgende seksjoner: Flying Crew Chiefs (FCCs), Vehicle Management, Supply, Life Support og Aerial Port.
 LSS Flying Crew Chiefs (FCCs) er spesialister på vedlikehold av C-17 og reiser rundt som en del av flybesetningen og gjennomfører nødvendig vedlikehold på de ulike destinasjonene. 
 Vehicle Management har ansvaret for at alle SAC kjøretøy er i topp stand. 
 LSS Supply samarbeider med Boeing og påser at deler og utstyr er tilgjengelig både hjemme og langs flyruta. 
 LSS Life Support er ansvarlig for vedlikehold av redningsutstyret til flybesetningen. 
 LSS Aerial Port har ansvaret for terminaldriften på hjemmebasen, og påser at last og passasjerer blir lastet opp i henhold til gjeldende retningslinjer. De sørger også for at all last som SAC C-17 plukker opp langs ruta er i trå med gjeldende retningslinjer.   

I tillegg til  disse arbeidsoppgavene jobber LSS kontinuerlig med støttebehov som tanking, transport, toll og andre tjenester sammen med Pápa Air Base og de sivile og militære myndighetene i Ungarn.

Referanser

Se også
European Air Transport Command
Den europeiske unions sikkerhets- og forsvarspolitikk
Det europeiske forsvarsbyrå

Eksterne lenker 
 Strategic Airlift Capability
 NATO Airlift Management Programme 

NATO